«Hundehviskeren»-hund angrep nabo
I den populære TV-serien, som sendes på TVNorge, kontrollerer Milan problemhundene ved hjelp av små tegn og lyder. Det viser seg imidlertid at det å få en hund til å bli lydig ikke nødvendigvis er så lett som det kan se ut til på TV-skjermen. Ifølge nettstedet TMZ skal nemlig en av hundene Milan prøvde å få skikk på ha gått til angrep på en nabo som ville hilse på den, og bitt vedkommende i armen. Nettstedet skriver at «Hundehviskeren» gikk tur med flere av sine «hundeklienter», da ulykken skjedde. Hundene skal ha gått løst, og den firbeinte som skal ha bitt naboen er av rasen Grand Danois. En talsmann for Milan forteller til TMZ at hunden skal ha blitt skremt av naboen, og bekrefter at den deretter gikk til angrep. Det er uklart hvor omfattende skaden er, men César Milan skal ha blitt med naboen sin på sykehuset slik at han fikk behandlet bittskaden. Milan driver et senter for rehabilitering av aggressive og forlatte hunder i Los Angeles, og fronter kampanjer for å endre forutinntatte oppfatninger av raser som Pit Bull Terrier og Rottweilere.
César Milan har gjort stor karriere med å få skikk på problemhunder i TV-serien «Hundehviskeren», men nå har han fått trøbbel på hjemmebane.